Harry Kane ikompli jinsisti li se jħalli lil Tottenham Hotspur Harry Kane fetaħ qalbu fuq ix-xewqa tiegħu li jħalli lil Tottenham dan is-sajf f'taħdita online li kellu ma' Gary Neville, waqt li insista li l-club jista' saħansitra jkun ħerqan li jbigħu jekk jistgħu jiksbu £100 miljun. Il-player internazzjonali Ingliż informa lill-club mit-tramuntana ta' Londra aktar kmieni dan ix-xahar li ried iħallihom, u l-aħħar rapporti qalu li kemm Manchester City kif ukoll Manchester United huma lesti li joffrulu £300,000 fil-ġimgħa biex jibqa' magħhom. Filwaqt li l-partitarji ta' Spurs huma ddisprati biex Kane jibqa' magħhom, l-iskorer prolifiku ammetta li se jkun 'jinsab f'salib it-toroq' fis-sajf li ġej – u anke jaħseb li hemm ċans li Daniel Levy u sħabu jkunu kuntenti li jħalluh jitlaq. Meta mistoqsi minn Neville dwar kif jaħseb li se tmur il-konversazzjoni diffiċli ma' Levy dan is-sajf, Kane kien pront faħħar liċ-chairman u insista li dejjem gawdew minn relazzjoni pożittiva. Ta' 27 sena, Kane qatt ma biegħed mix-xewqa tiegħu li jilħaq il-quċċata tal-logħba, u jidher ċar li għad għandu ambizzjonijiet għoljin ħafna. Dan l-istaġun, huwa kellu staġun ieġor mill-aqwa ma' Spurs fejn skorja 22 goal fil-Premier League – daqs l-attakkant Eġizzjan ta' Liverpool Mohamed Salah – meta għad logħba waħda għal tmiem l-istaġun. Għal Kane, iżda, dak in-numru mhux għoli biżżejjed u jara lilu nnifsu jiskorja ħafna iktar – kull fejn jispiċċa jilgħab l-istaġun li ġej u lil hinn minnu. 'Għadni nħoss li għad għandi kważi karriera oħra x'nilgħab. Fadalli seba' jew tmien snin oħra. Jien ma ngħaġġel xejn. M'inix iddisprat li nagħmel xejn. Inħoss li żgur għandi ħafna iktar x'nagħti. Inħoss li nista' nkun aħjar minn dak li kont. Kapaċi nipproduċi numri aħjar minn dak li qed nipproduċi bħalissa. 'Ma nibżax ngħid li rrid inkun l-aħjar. Ma nibżax ngħid li rrid nipprova nilħaq il-livell li rnexxielhom jilħqu Ronaldo u Messi. Dak hu l-għan aħħari tiegħi – li nirbaħ it-trofej staġun wara l-ieħor. Dak hu l-istandard li rrid nissettja lili nnifsi.' Dan l-istaġun, Spurs waqqfu t-tellieqa għall-post mal-ewwel erbgħa kmieni fl-istaġun u issa qegħdin jirriskjaw li anke jitilfu post fl-Ewropa qabel l-aħħar ġurnata tal-istaġun. Dan hekk kif huma jinsabu fis-seba' post, u se jaffrontaw Leicester li jinsabu fil-ħames post barra minn darhom fl-aħħar ġurnata tal-istaġun fi tmiem din il-ġimgħa. Jekk jispiċċaw fil-pożizzjoni preżenti tagħhom, huma jiġu ppremjati b'post fil-kompetizzjoni l-ġdida tal-UEFA Conference League. Madankollu, huwa ċar li Kane qed jimmira li jkun qed jilgħab regolarment fl-aħħar stadji taċ-Champions League u huwa improbabbli li l-kompetizzjoni tat-tielet livell tal-Ewropa tkun biżżejjed għalih.